RO Jurnalul Oficial al Uniunii Europene L 66/1

REGULAMENTUL DE PUNERE ÎN APLICARE (UE) 2017/428 AL COMISIEI

din 10 martie 2017

de aprobare a substanței de bază cărbune argilos, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 23 alineatul (5) coroborat cu articolul 13 alineatul (2),

întrucât:

(1) În conformitate cu articolul 23 alineatul (3) din Regulamentul (CE) nr. 1107/2009, Comisia a primit, la 18 mai 2015, o cerere din partea Ets Christian Callegari pentru aprobarea cărbunelui argilos ca substanță de bază. Cererea respectivă a fost însoțită de informațiile solicitate la articolul 23 alineatul (3) al doilea paragraf.

(2) Comisia a solicitat asistență științifică din partea Autorității Europene pentru Siguranța Alimentară (denumită în continuare „autoritatea”). La 6 iulie 2016, autoritatea a prezentat Comisiei un raport tehnic (2). La 7 octombrie 2016, Comisia a prezentat Comitetului permanent pentru plante, animale, produse alimentare și hrană pentru animale raportul de reexaminare (3) și un proiect al prezentului regulament, pe care le-a finalizat pentru reuniunea comitetului respectiv din 24 ianuarie 2017.

(3) Documentația furnizată de solicitant indică faptul că substanța cărbune argilos nu are capacitatea inerentă de a cauza perturbări endocrine sau efecte neurotoxice ori imunotoxice și nici nu este o substanță care să prezinte motive de îngrijorare. În plus, această substanță nu este introdusă pe piață ca produs de protecție a plantelor, nici nu este folosită predominant în scopul protecției plantelor, dar este totuși utilă pentru protecția plantelor în compoziția unui produs alcătuit din substanța respectivă și apă. Prin urmare, această substanță trebuie considerată substanță de bază. Cărbunele argilos este un amestec de cărbune, astfel cum este definit în Regulamentul (UE) nr. 231/2012 al Comisiei (4), și de bentonită, astfel cum este specificată în Regulamentul de punere în aplicare (UE) nr. 1060/2013 al Comisiei (5), sub formă de granule.

(4) Din examinările efectuate reiese că este de așteptat ca substanța cărbune argilos să îndeplinească, în general, cerințele prevăzute la articolul 23 din Regulamentul (CE) nr. 1107/2009, în special în ceea ce privește utilizările examinate și detaliate în raportul de reexaminare elaborat de Comisie. Prin urmare, este oportun să se aprobe cărbunele argilos ca substanță de bază.

(5) Cu toate acestea, în conformitate cu articolul 13 alineatul (2) coroborat cu articolul 6 din Regulamentul (CE) nr. 1107/2009 și ținând seama de cunoștințele științifice și tehnice actuale, este necesar să se includă anumite condiții de aprobare, detaliate în anexa I la prezentul regulament.

(6) În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (6) ar trebui modificată în consecință.

(7) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Aprobarea unei substanțe de bază

Se aprobă substanța cărbune argilos, astfel cum este specificată în anexa I, ca substanță de bază, sub rezerva îndeplinirii condițiilor prevăzute în anexa respectivă.

Articolul 2

Modificări ale Regulamentului de punere în aplicare (UE) nr. 540/2011

Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

Articolul 3

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 10 martie 2017. Pentru Comisie Președintele Jean-Claude JUNCKER

(1) JO L 309, 24.11.2009, p. 1.

(2) EFSA (Autoritatea Europeană pentru Siguranța Alimentară), 2016. Technical report on the outcome of the consultation with Member States and EFSA on the basic substance application for clayed charcoal for use in plant protection as a protectant in grapevines. EFSA supporting publication 2016:13(7):EN-1061. 28 p.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

(4) Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).

(5) Regulamentul de punere în aplicare (UE) nr. 1060/2013 al Comisiei din 29 octombrie 2013 privind autorizarea bentonitei ca aditiv furajer pentru toate speciile de animale (JO L 289, 31.10.2013, p. 33).

(6) Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

ANEXA I Denumire comună, numere de identificare Denumire IUPAC Puritate (1) Data aprobării Dispoziții specifice Cărbune argilos CAS No 7440-44-0 231-153-3 (Einecs) (cărbune activ) CAS No 1333-86-4 215-609-9 (Einecs) (negru vegetal) CAS No 1302-78-9 215-108-5 (Einecs) (bentonită) Nu este disponibil. Cărbune: puritatea prevăzută în Regulamentul (UE) nr. 231/2012 Bentonită: puritatea prevăzută în Regulamentul de punere în aplicare (UE) nr. 1060/2013 31 martie 2017 Cărbunele argilos se utilizează în conformitate cu condițiile specifice incluse în concluziile raportului de reexaminare privind cărbunele argilos (SANTE/11267/2016), în special în apendicele I și II la respectivul raport. (1) Detalii suplimentare cu privire la identitatea, specificațiile și modul de utilizare a substanței de bază sunt prezentate în raportul de reexaminare.